b'\n_START_ARTICLE_\nBritanska \xc4\x8dezmorska ozemlja\n_START_PARAGRAPH_\nBritanska \xc4\x8dezmorska ozemlja (angl. British Overseas Territories) je skupno ime za \xc5\xa1tirinajst ozemelj, ki spadajo pod jurisdikcijo Zdru\xc5\xbeenega kraljestva. So ostanki Britanskega imperija, ki niso pridobili samostojnosti. Ime Britanska \xc4\x8dezmorska ozemlja je bilo uvedeno leta 2002 in je zamenjalo prej\xc5\xa1nji naziv Britanska odvisna ozemlja, ki je bil v veljavi od leta 1981. Prej so se ozemlja imenovala Kronske kolonije._NEWLINE_Vsa ozemlja, razen Britanskega antarkti\xc4\x8dnega ozemlja (ki vsebuje raziskovalne postaje) in Akrotirija in Dekelie ter Britanskega ozemlja v Indijskem oceanu (ki sta voja\xc5\xa1ki bazi), imajo stalno prebivalstvo. Skupno obsegajo pribli\xc5\xbeno 1.727.570 km\xc2\xb2 (ve\xc4\x8dina v Britanskem antarkti\xc4\x8dnem teritoriju) in imajo 260 tiso\xc4\x8d prebivalcev._NEWLINE_Jersey, Guernsey in Otok Man ne spadajo med Britanska \xc4\x8dezmorska ozemlja, ampak se imenujejo Kronske odvisnosti (angl. Crown dependencies) in imajo z britansko krono druga\xc4\x8den pravni odnos._NEWLINE_Britanska \xc4\x8dezmorska ozemlja je treba razlikovati tudi od Skupnosti narodov, ki je prostovoljno zdru\xc5\xbeenje 54 neodvisnih dr\xc5\xbeav, ki so bile v zgodovini kakorkoli povezane z Zdru\xc5\xbeenim kraljestvom. 16 od teh 54 dr\xc5\xbeav je ohranilo sistem monarhije in ima na \xc4\x8delu dr\xc5\xbeave britansko kraljico Elizabeto II., \xc4\x8deprav so popolnoma neodvisne od Zdru\xc5\xbeenega kraljestva.'